**Farské oznamy**

**23. nedeľa v období rok B (5. 9. 2021)**

|  |  |  |
| --- | --- | --- |
| Pondelok |  | 18.00 |
| Utorok | Sv. Marka Križina, Melichara Grodzieckeho a Štefana Pongráca, kňazov a mučeníkov | 7.00 |
| Streda | Narodenie Preblahoslavenej Panny Márie, sviatok | 18.00 |
| Štvrtok |  | 7.00 |
| Piatok |  | 18.00 |
| Sobota |  | 18.00 Oblazov |
| Nedeľa | **Narodenie Panny Márie, titul farského kostola** | 8.00 a 10.30 |

Na budúcu nedeľu budeme sláviť titul farského kostola Narodenie Panny Márie – Kráľovnej anjelov. Sv. omše budú o 8.00 v kostole a o 10.30 v altáne pri Obecnom úrade, ktorej bude predsedať dôstojný pán Vladimír Šupa. Po sv. omšiach bude hodová ofera, ktorá bude použitá na rekonštrukciu nášho kostola. O 14.30 sa pomodlíme v kostole litánie a o po ňom začne kultúrny program pri obecnom úrade. Srdečne vás pozývam prežiť tento deň v Božej milosti. Pri návšteve chrámu je možné získať plnomocné odpustky.

V utorok o 18.30 by sme mali v kostole stretnutie s rodičmi a deťmi ohľadom sv. prijímania.

V stredu o 17.00 pozývam deti a mládež na nácvik piesní na faru a o 18.00 na detskú sv. omšu.

V stredu po sv. omši by sme mali nácvik s deťmi, ktoré pôjdu k prvému svätému prijímaniu, tak prosím o ich účasť.

Viete, že od pondelka sa náš okres podľa covid automatu nachádza v oranžovej fáze, čo so sebou bohužiaľ prináša nové obmedzenia, ktoré sa týkajú i návštevy bohoslužieb. Stavajú nás pred 3 možnosti. Režim základ umožňuje vstup do chrámu všetkým, ale môžeme chrám obsadiť na sedenie len na 25% čo je v našom prípade asi 38 ľudí a vonku môže byť 200 ľudí. Režim OTP je pre zaočkovaných a tých , ktorí si urobia pcr alebo antigénový test. Chrám môžeme takto obsadiť taktiež len na 25% miest na sedenie. A tretí režim je pre plne zaočkovaných a tak by sme mohli chrám obsadiť bez obmedzenia, čiže ako je teraz. Po modlitbe a spoločnom hľadaní s viacerými z vás ako váš pastier pre zachovanie čo najväčšej možnosti jednoty medzi nami o ktorú vás veľmi pekne prosím a chcem vás ešte poprosiť o zriekanie sa každého súdu sa prikláňam k tomu, že naša farnosť bude rešpektovať prvý režim, ktorý oni volajú základ a to znamená, že všetci môžu prísť na sv. omšu ale počet ľudí na sedenie bude 38. Vonku môžu stáť ľudia a i tak sa zúčastniť sv. omše s tým, že im prídem rozdať sv. prijímanie. Všetkých prosím o vzájomnú úctu a rešpekt jeden k druhému. Takto by sme začali, ak by sa situácia zhoršovala a chorých by bolo stále viac ľudí, toho rozhodnutie sa môže meniť podľa vývoja situácie a verím, že stáleho prehlbovania chápania tohto problému. Verím, že Boh nám dá svetlo na prekonanie toho problému spoločne ako farnosti a my sa tak budeme spoločne učiť rozlišovať čo si Boh v daných okolnostiach praje. Prosím ešte raz o zriekanie sa súdov jeden voči druhému.

V pondelok po sv. omši budeme mať adoráciu.

Dnes po sv. omši bude prvonedeľná zbierka pre potreby farnosti, ktorú použijeme na opravu zavlhnutých stien a elektrickej inštalácie.

Srdečne Vás chcem pozvať na sv. omšu so Svätým Otcom do Šaštína 15.9. Bol by som veľmi rád, keby sme išli spolu. Bola by to naša prvá farská púť. Objednal som už i autobus. Cena na osobu je 10eur. Prosím, aby ste sa záväzne prihlasovali v sakristii do budúcej nedele. Svätého otca je možné stretnúť i ako nezaočkovaný s negatívnym testom alebo po prekonaní ochorenia covid. Je však potrebné sa zaregistrovať na stránke [www.navstevapapeza.sk](http://www.navstevapapeza.sk), preto je dobré prihlásiť sa čím skôr a prečítať si inštrukcie k púti. Presné informácie o púti poviem na budúcu nedeľu.

V sobotu prijali sviatosť manželstva Ján Gajdičiar pochádzajúci z Kotešovej a Hanka Bambúchová pochádzajúca zo Štiavnika. Mladomanželom gratulujeme a odporúčam ich do našich modlitieb.

Prišli podielové knihy SSV, môžete si ich v týždni vyzdvihnúť v sakristii. Členský poplatok je 8 eur.

Prosím členov farskej pastoračnej rady, aby sme sa stretli vo štvrtok o 18.00 hod. v pastoračnom centre.

Chcem sa poďakovať za vaše modlitby, obety, finančnú podporu našej farnosti za upratovanie a výzdobu kostola a prosím o upratovanie skupinku č. 17.

Pozývame všetkých ľudí dobrej vôle do služby dobrovoľníka počas návštevy Svätého Otca. Pred-registrácia dobrovoľníkov prebieha na webovej adrese **dobrovolnicipapez.abuba.sk**. alebo na <https://www.navstevapapeza.sk/sk/dobrovolnik> Ďakujeme, že ste ochotní prispieť k dôstojnému a bezpečnému priebehu Národnej púte s pápežom Františkom.

Želám vám peknú nedeľu.